
На основу члана 138. став 1. Устава Републике Србије[footnoteRef:1] и члана 31. став 2. Закона о Заштитнику грађана[footnoteRef:2], у поступку контроле законитости и правилности рада Специјалне болнице за психијатријске болести „Др Славољуб Бакаловић“ у Вршцу поступајући по притужби коју је у име АА из … поднела његова мајка и старатељ ББ, Заштитник грађана [1:  „Службени гласник РС“ бр. 98/06.]  [2:  „Сл. гласник РС“ бр. 79/05 и 54/07.] 


У Т В Р Ђ У Ј Е   

Специјална болница за психијатријске болести „Др Славољуб Бакаловић“ у Вршцу није поступила у складу са законом када је пацијента АА без правног основа задржала на смештају и лечењу у тој установи у периоду од 25.12.2020. до 29.01.2021. године, јер након пријема опозива пристанка на смештај у психијатријску установу, супротно законским прописима, није спроведена процедура која уређује поступак задржавања без пристанка и смештаја без пристанка лица са менталним сметњама у психијатријску установу, уколико су за то тада постојали здравствени разлози.
Имајући у виду утврђене недостатке у раду контролисаног органа, Заштитник грађана, у циљу унапређења рада органа управе и унапређења заштите људских права, упућује следеће:

П Р Е П О Р У К Е
 I
Специјална болница за психијатријске болести „Др Славољуб Бакаловић“ у Вршцу у будућем раду, након пријема опозива пристанка на смештај у психијатријску установу добровољно смештеног лица са менталним сметњама, неће тог пацијента задржавати у болници без правног основа, већ ће га из болнице отпустити, уколико у међувремену не наступе здравствени разлози за његов смештај без пристанка, у складу са законом.
Уколико у тренутку опозива пристанка постоје здравствени разлози за смештај без пристанка лица са менталним сметњама у психијатријску установу, психијатар у Специјалној болници за психијатријске болести „Др Славољуб Бакаловић“ у Вршцу ће донети одлуку о његовом задржавању без пристанка, образложење те одлуке уписати у медицинску документацију, одлуку на пригодан начин саопштити и образложити задржаном лицу са менталним сметњама, упознати га са разлозима и циљевима таквог задржавања, као и са његовим правима и дужностима, а Болница ће организовати хитан конзилијарни преглед тог лица како би конзилијум одлучио да ли ће се то лице задржати на даљем болничком лечењу, или ће бити отпуштено.
II
Специјална болница за психијатријске болести „Др Славољуб Бакаловић“ у Вршцу ће у будућем раду, уколико је, након опозива пристанка на смештај, задржала без пристанка лице са менталним сметњама, у року од 24 сата од дана пријема опозива пристанка, доставити надлежном суду обавештење о задржавању тог лица, заједно са медицинском документацијом, као и образложење о здравственим разлозима задржавања без пристанка лица са менталним сметњама.
III
Специјална болница за психијатријске болести „Др Славољуб Бакаловић“ у Вршцу ће у будућем раду обавештење о задржавању без пристанка лица са менталним сметњама доставити без одлагања и том лицу, његовом законском заступнику уколико је познат, једном од чланова уже породице, као и надлежном органу старатељства. 
IV
Специјална болница за психијатријске болести „Др Славољуб Бакаловић“ у Вршцу предузеће без одлагања одговарајуће активности, у складу са законом којим се уређују права, обавезе и одговорности запослених, ради испитивања и утврђивања индивидуалне одговорности за повреду радне обавезе, као и санкционисања одговорних за пропусте начињене у процедури хоспитализације пацијента АА из … О исходу дисциплинског поступка, Болница ће обавестити Заштитника грађана.
V
Специјална болница за психијатријске болести „Др Славољуб Бакаловић“ у Вршцу упутиће писано извињење АА и његовој старатељки, мајци ББ, поводом учињених пропуста на штету његових права.
VI
Специјална болница за психијатријске болести „Др Славољуб Бакаловић“ у Вршцу ће обезбедити обуку запослених лекара психијатара о примени важећих прописа и стандардима у области права особа са менталним сметњама, а посебно о ратификованим конвенцијама[footnoteRef:3], стандардима међународних уговорних тела[footnoteRef:4], као и о препорукама Националног механизма за превенцију тортуре Заштитника грађана[footnoteRef:5]. [3:  Закон о ратификацији Конвенције против тортуре и других сурових, нељудских или понижавајућих казни и поступака („Службени лист СФРЈ - Међународни уговори“, бр. 9/91); Закон о потврђивању Конвенције о правима особа са инвалидитетом („Службени гласник РС - Међународни уговори“, бр. 42/2009) и др.]  [4:  Европски комитет за спречавање мучења (CPT), Комитет за права особа са инвалидитетом (CRPD)...]  [5:  Извештаји са препорукама Националног механизма за превенцију тортуре из посета психијатријским установама, као и годишњи извештаји Заштитника грађана и Националног механизма за превенцију тортуре доступни су на интеренет страници Заштитника грађана www.zastitnik.rs и подсајту www.npm.rs. ] 


VII
Министарство здравља упознаће све психијатријске установе, клинике за психијатрију при клиничким центрима и одељења/службе за психијатрију при општим болницама са садржином ових препорука и обезбедити њихову доследну примену. 

Министарство здравља и Специјална болница за психијатријске болести „Др Славољуб Бакаловић“ у Вршцу обавестиће Заштитника грађана о поступању по овим препорукама у року од 60 дана од дана достављања овог акта.

Разлози

Заштитник грађана примио је 27. јануара 2021. године притужбу на рад Специјалне болнице за психијатријске болести „Др Славољуб Бакаловић“ у Вршцу (у даљем тексту: Болница), коју је поднела ББ, мајка и старатељ АА из …, којом је од овог независног државног органа затражила заштиту права и слобода које њеном сину гарантује правни поредак Републике Србије. 
У притужби је, између осталог, навела да је њеном сину повређено право на слободу и безбедност, а да она ни након 43 дана не зна из којих је разлога њен син од стране полиције спроведен на принудно лечење. Додала је да је 14. децембра 2020. године њен син смештен и задржан у Болници на основу мишљења психијатра и њене тадашње сагласности, коју наводи да је дала услед нетачних и обмањујућих информација о његовом наводно агресивном понашању, које је добила од стране полиције. Након што је, како је навела, у више наврата у периоду од 14. децембра до 23. децембра 2020. године без успеха покушавала да од надлежних органа дође до сазнања о томе по ком основу је њен син приведен, писаним путем опозвала је претходно дату сагласност за смештај њеног сина у психијатријску установу и о томе обавестила Болницу. Навела је и да до дана подношења притужбе Заштитнику грађана, супротно одредбама члана 26. Закона о заштити лица са менталним сметњама, није добила никакво обавештење о разлозима и правном основу за присилно задржавање њеног сина у психијатријској болници.
Поступајући по притужби, Заштитник грађана је, актом бр. 4718 од 23. фебруара 2021. године, покренуо поступак контроле законитости и правилности рада Болнице, на основу члана 25. став 5. Закона о Заштитнику грађана[footnoteRef:6], с обзиром да се притужба односи на остваривање права нарочито осетљиве категорије становништва - особе са инвалидитетом, а због могућности наношења ненадокнадиве штете по права и интересе подносиоца притужбе. Од Болнице је затражено изјашњење на наводе притужбе и обавештење о свим релевантним чињеницама и околностима у вези са предметом притужбе, а посебно обавештење о томе: да ли је Болница примила опозив сагласности упућен препорученом пошиљком 23.12.2020. године и како је поступано поводом наведеног; да ли је постојао основ за принудну хоспитализацију у конкретном случају; да ли је надлежном суду достављено обавештење о  задржавању АА и у ком року након опозива пристанка; да ли је обавештење о задржавању достављено законском заступнику. Затражена је и одговарајућа документација, која поткрепљује наводе изјашњења. [6:  „Сл. гласник РС бр. 79/05, 54/07“
] 

Актом Заштитника грађана бр. 4719 од 23. фебруара 2021. године ББ обавештена је о поступању овог органа по притужби коју је упутила. Поднеском примљеним у овом органу 10. марта 2021. године ББ изразила је захвалност на поступању Заштитника грађана и незадовољство поступањем надлежног јавног тужилаштва и Болнице, односно лекара. Из документације коју је приложила, може се закључити да је њен син отпуштен са болничког лечења 29. јануара 2021. године, као и да ју је надлежно јавно тужилаштво обавестило да нема основа за покретање кривичног поступка против неког лица за кривично дело чије се гоњење предузима по службеној дужности.
Специјална болница за психијатријске болести „Др Славољуб Бакаловић“ у Вршцу, својим актом број 07-170/6 од 10. марта 2021. године, примљеним у овом органу 12. марта 2021. године, обавестила је Заштитника грађана да је АА примљен у Болницу 14.12.2020. године под дијагнозом xxx, у пратњи полиције и медицинског особља ХМП Вршац, те да је према наводима полицијских службеника и увидом у полицијски допис упућен Болници бр. 252/20, пре пријема био уназад више дана вербално и физички агресиван према људима у својој околини и њиховој покретној и непокретној имовини, а како је АА делимично одузета пословна способност и то у домену одлучивања о лечењу, сагласност за лечење је потписала старатељка, мајка ББ. Даље је наведено и да се мајка више пута интересовала за здравствено стање сина, инсистирала да му се не дају „велике дозе, јер га то трује“, наводећи да АА никада није био агресиван већ да комшије имају „нешто против њега“, да јој је предочено његово психичко стање, као и могуће последице превременог отпуста, али да мајка није прихватала да њен син има психичке тегобе и постојање објективних разлога хоспитализације и даље инсистирајући на његовом скорашњем отпусту.
У одговору Болнице даље је наведено да се Болница 23.12.2020. године обратила дописом ЦСР у Вршцу са предлогом да се испита компетентност старатељства ББ и да се заштити интерес штићеника АА тј. да му буде додељен други старатељ; да је Болница 25.12.2020. године примила опозив сагласности старатељке ББ, а у вези лечења пацијента АА у њиховој установи; да су по пријему опозива сагласности тимски закључили да је наставак лечења неопходан; да је старатељка телефонским путем обећала да ће сагласност поново потписати, што до отпуста пацијента није урадила, те да Болница није обавештавала надлежни суд. Настављено је лечење пацијента на одељењу, како је наведено, по предвиђеном протоколу – Националном водичу добре клиничке праксе. У одговору Болнице затим се набрајају најважнији циљеви те фазе  лечења, од којих је један и успостављање терапијског савеза са пацијентом и члановима породице, а потом се наводи да је Болница била у скоро свакодневном контакту са мајком пацијента и обавештавала је о психичком стању њеног сина, што је она делимично прихватала, али би после пар дана мењала мишљење, иако јој је предочено да његово стање није ни приближно стабилно да би функционисао у кућним условима, јер су код њега присутне сумануте идеје односа. На инсистирање мајке, пацијент је отпуштен 29.01.2021. године у парцијалној ремисији, са и даље присутном повишеном интерпретативном спремношћу према околини, у смислу да сумња да околина има нешто против њега, али није у потпуности сигуран у то, те недовољног увида и критичности према својим поступцима, уз минимизирање свега због чега га је полицијска патрола довела у установу. Болница је обавестила ЦСР Вршац да је АА отпуштен на инсистирање мајке, а противно савету лекара, те је поновљена потреба да се испита компетенција старатеља.
Будући да изјашњење Болнице није садржало одговоре на сва постављена питања нити је достављена документација у прилог изнетих тврдњи, ради потпуног утврђивања свих релевантних чињеница, Заштитник грађана је, актом бр. 10025 од 15. априла 2021. године, затражио додатно изјашњење у вези са свим околностима пријема АА 14. децембра 2020. године, а посебно о постојању основа за његово задржавање без пристанка и о начину и околностима прибављања сагласности старатеља, као и изјаве лекарā који су, након опозива сагласности старатељке, како је у изјашњењу наведено, тимски закључили да је наставак лечења пацијента неопходан, о томе да ли су постојали здравствени разлози за задржавање без пристанка поменутог пацијента у Болници. Затражено је и обавештење о томе да ли је АА био смештен на затворено одељење, односно одељење које није могао својевољно да напусти, и уколико јесте, из ког разлога, са копијом релевантне документације, а нарочито налаз лекара на пријему, сагласности старатеља и опозив сагласности старатеља, допис Болнице центру за социјални рад од 23.12.2020. године, одлуке конзилијума, односно конзилијарне налазе, као и тимски закључак и допис полиције на који се у првобитном одговору Болница позивала.
У додатном изјашњењу, Болница је, уз акт бр. 07-170/9 од 05.05.2021. године, Заштитнику грађана доставила изјашњење дежурног лекара у вези са околностима пријема пацијента, образац 1 – пријем у здравствену установу – са потписом ББ од 14.12.2020. године у 16:15 часова о сагласности на смештај АА у психијатријску установу, образац 8 – информисана сагласност - са потписом ББ од 14.12.2020. године у 16:10 часова о сагласности на предложене медицинске мере, допис ПС Вршац од 14.12.2020. године о угрожавајућем понашању АА, допис Болнице од 23.12.2020. године упућен ЦСР Вршац, изјаву ББ коју је Болница примила 25.12.2020. године о повлачењу сагласности за стационарно лечење са захтевом за отпуст њеног сина - штићеника, ургенцију Болнице од 29.01.2021. године упућену ЦСР Вршац, податке о току болести АА од 16.12.2020. до 29.01.2021. године (xxx), отпусну листу са епикризом од 29.01.2021. године, и допис Болнице од 04.02.2021. године насловљен на ОЈТ Вршац. 
Додатно изјашњење Болнице није садржало податке о тимском закључку да је даље лечење неопходно ни одговор лекарā који су, како је првобитно наведено, тимски закључили да је неопходан наставак лечења пацијента, након пријема опозива сагласности – 25.12.2020. године, о томе да ли су постојали здравствени разлози за стационарно лечење и задржавање без пристанка поменутог пацијента у Болници, те ни одлуку конзилијума о томе. Болница није доставила ни одговор на питање да ли је АА био смештен на затворено одељење, односно одељење које није могао својевољно да напусти, и уколико јесте, из ког разлога, али је из околности случаја евидентно да поменути пацијент који је примљен на основу сагласности старатељке није био отпуштен из Болнице пошто је она дату сагласност опозвала, односно да је био фактички лишен слободе.
У изјашњењу дежурног лекара у вези са околностима пријема пацијента наведено је да је АА 14.12.2020. године у 13,30 часова спроведен у пријемну амбуланту Болнице од стране ХМП Вршац уз асистенцију припадника ПУ у Вршцу, а због испољеног хетероагресивног понашања према пролазницима, те да је, по добијеним хетероподацима у претходним данима физички нападао пролазнике испред своје куће и тешко телесно повредио пар пролазника, о чему постоји службена забелешка у ПУ Вршац.  Даље је наведено да је психичко стање пацијента при пријему одговарало клиничкој слици параноидно-халуцинантног синдрома (дезорганизованог понашања, преплављен бизарним суманутим идејама, неповезаног мисаоног тока, одсуства оријентације, психомоторно изразито узнемирен, халуцинантан, без икаквог увида у своју болест и неопходност лечења, некритичан према својим поступцима и без контролних механизама над својим понашањем), те да је у таквим околностима апсолутно било индиковано лечење у психијатријској установи, јер је представљао опасност по себе и друге услед погоршања основне болести. Дежурни лекар је у писаном изјашњењу навео и да сматра да с обзиром да је пацијент делимично лишен пословне способности у домену лечења и да је мајка пацијента која је била присутна током прегледа потписала сагласност за смештај у психијатријску установу, није било потребе покренути предлог за недобровољну хоспитализацију пред надлежним судом. Надаље је навео да је мајка присуствовала прегледу све време и да ју је лично обавестио о законским могућностима, клиничкој слици, прогнози и току болести њеног сина, након чега је добровољно потписала сагласност. Дежурни лекар је напоменуо да би у супротном – да старатељ није била присутна или да је одбила да потпише пристанак за лечење - покренуо поступак по службеној дужности пред надлежним судом.  
Из садржине обрасца означеног као образац 8 – информисана сагласност – Пристанак лица са менталним сметњама на предложену медицинску меру не може се поуздано закључити да је старатељ ББ имала потпуне, јасне и конкретне информације о медицинским мерама које ће се примењивати према њеном штићенику, пре него што је потписала пристанак на лечење нити да је информисана о могућности повлачења пристанка, али је чињеница да је потписала изјаву да је упозната са природом, последицама и ризицима предложене медицинске мере и да је сагласна са њом. Образац је паушалан тако да не пружа податке из којих би се могло закључити о чему је конкретно информисана нити је рубрика у којој је предвиђено да се упишу њени подаци, као старатеља пацијента, попуњена. 
[bookmark: str_28]У достављеној документацији нема података да је, након 25. децембра 2020. године као дана када је Болница примила писани опозив сагласности који је упутила ББ, старатељка АА, психијатар донео одлуку о задржавању без пристанка поменутог пацијента, нити података о томе да је организован хитан конзилијарни преглед пацијента. Из података о току болести произилази да је пацијент, након опозива сагласности, први пут сагледан у визити 31.12.2020. године. Болница се изјаснила да о његовом задржавању без пристанка није обавестила суд. 
* * *
Уставом Републике Србије[footnoteRef:7] у члану 16. става 2. прописано је да су општеприхваћена правила међународног права и потврђени међународни уговори саставни део правног поретка Републике Србије и непосредно се примењују, а да потврђени међународни уговори морају бити у складу са Уставом, док је чланом 18. став 3. прописано да се одредбе о људским и мањинским правима тумаче у корист унапређења вредности демократског друштва, сагласно важећим међународним стандардима људских и мањинских права, као и пракси међународних институција које надзиру њихово спровођење. [7:  „Службени гласник РС“, бр. 98/2006.] 

Европском конвенцијом о људским правима[footnoteRef:8] државе уговорнице споразумеле су се да јемче свакоме у својој надлежности права и слободе одређене Конвенцијом. Чланом 5 Конвенције зајамчено је сваком право на слободу и безбедност личности и одређено да нико не може бити лишен слободе осим у складу са законом прописаним поступком и у набројаним случајевима, од којих и у случају законитог лишења слободе душевно поремећених лица, алкохоличара или уживалаца дрога или скитница. Свако ко је лишен слободе има право да покрене поступак у коме ће суд хитно испитати законитост лишења слободе и наложити пуштање на слободу ако је лишење слободе незаконито. Свако ко је ухапшен или лишен слободе у супротности с одредбама тог члана има утуживо право на накнаду. [8:  Закон о ратификацији Европске конвенције за заштиту људских права и основних слобода („Службени лист СЦГ - Међународни уговори", бр. 9/2003, 5/2005, 7/2005 - испр. и „Службени гласник РС - Међународни уговори", бр. 12/2010 и 10/2015).] 

Законом о заштити лица са менталним сметњама[footnoteRef:9] ближе се уређују основна начела, организовање и спровођење заштите менталног здравља, начин и поступак, организација и услови лечења и смештај без пристанка лица са менталним сметњама у стационарне и друге здравствене установе.  [9:  „Службени гласник РС“, бр. 45/13.] 

Чланом 2. став 1. наведеног закона одређено је значење основних појмова у том закону, те и појмови: медицинска мера, пријем у психијатријску установу, пристанак на смештај, добровољни смештај, задржавање без пристанка и смештај без пристанка лица са менталним сметњама у психијатријску установу.
Одредбама члана 20. тог закона прописано је да се лице са менталним сметњама које може да разуме сврху и последице смештаја у психијатријску установу и које је на основу тога способно да донесе одлуку о пристанку на смештај, може уз писмени пристанак, сместити у психијатријску установу; да пристанак на смештај у психијатријску установу лице са менталним сметњама даје у писменом облику психијатру, који је дужан да у време давања пристанка утврди способност тог лица за давање пристанка на смештај, као и да дату изјаву о пристанку на смештај уложи у медицинску документацију; да ће се лице са менталним сметњама сместити у психијатријску установу уколико психијатар утврди да се ради о лицу са менталним сметњама код којег се побољшање стања, односно повољан терапијски исход не може постићи лечењем изван психијатријске установе; да се лице са менталним сметњама, које није способно да дâ пристанак, може сместити у психијатријску установу на захтев и уз писмени пристанак његовог члана уже породице или његовог законског заступника; да се дете, или лице са менталним сметњама, може сместити у психијатријску установу уз писмени пристанак законског заступника; да је у случају да психијатар сматра да законски заступник не поступа у најбољем интересу детета, лица са менталним сметњама или лица лишеног пословне способности, психијатријска установа дужна да о томе без одлагања обавести надлежни орган старатељства. 
Одредбама члана 21. тог закона прописано је да се лице са менталним сметњама за које доктор медицине или психијатар процени да, услед менталних сметњи, озбиљно и директно угрожава сопствени живот или здравље или безбедност, односно живот или здравље или безбедност другог лица, може сместити у психијатријску установу без свог пристанка, само уколико нису на располагању мање рестриктивни начини за пружање здравствене заштите, по поступку за задржавање без пристанка и смештај без пристанка лица са менталним сметњама, у складу са тим законом; да се лице са менталним сметњама или лице лишено пословне способности може, из разлога наведених у ставу 1. тог члана, сместити у психијатријску установу и без пристанка његовог законског заступника, по поступку за задржавање без пристанка и смештај без пристанка, у складу са тим законом; да ће се лице из ст. 1. и 2. тог члана задржати без пристанка или сместити без пристанка у психијатријску установу, само када је то једини начин да му се обезбеди неопходна медицинска мера и која траје само док трају здравствени разлози за задржавање без пристанака или смештај без пристанка.
[bookmark: clan_22]Одредбама члана 22. Закона прописано је да поступак за задржавање без пристанка и смештај без пристанка лица са менталним сметњама могу покренути чланови његове уже породице, орган старатељства, послодавац и здравствени радници, обавештавањем министарства надлежног за унутрашње послове и хитне медицинске помоћи о угрожавајућем понашању тог лица; да су службена лица министарства надлежног за унутрашње послове и здравствени радници хитне медицинске помоћи дужни да без одлагања лице са менталним сметњама одведу у најближи дом здравља или завод за хитну медицинску помоћ; да ће доктор медицине дома здравља или завода за хитну медицинску помоћ уколико процени, на основу прегледа, да је потребно стационарно лечење, упутити без одлагања лице са менталним сметњама у психијатријску установу. 
Одредбом члана 23. Закона прописано је да је психијатар који прими лице из члана 22. тог закона дужан да без одлагања изврши његов преглед, како би утврдио да ли постоје здравствени разлози за његово стационарно лечење. 
Одредбама члана 24. Закона прописано је да када психијатар утврди да постоје здравствени разлози за стационарно лечење и задржавање без пристанка лица из члана 22. тог закона, дужан је да без одлагања донесе одлуку о задржавању без пристанка лица са менталним сметњама; да је психијатар који је донео одлуку из става 1. тог члана дужан да образложење те одлуке упише у медицинску документацију; да ће психијатар одлуку о задржавању без пристанка на пригодан начин саопштити и образложити лицу са менталним сметњама задржаном без пристанка и упознати га са разлозима и циљевима таквог задржавања, као и са његовим правима и дужностима, у складу са законом; да ће по пријему лица са менталним сметњама у психијатријску установу, најкасније првог радног дана конзилијум психијатријске установе одлучити да ли ће се ово лице задржати на даљем болничком лечењу, или ће бити отпуштено.
Одредбама члана 25. Закона прописано је да је психијатријска установа која је задржала без пристанка лице са менталним сметњама дужна да организује хитан конзилијарни преглед тог лица; да је психијатријска установа која је задржала без пристанка лице са менталним сметњама из члана 22. тог закона дужна да у року од 24 сата од дана конзилијарног прегледа достави надлежном суду на подручју на којем се налази та психијатријска установа обавештење о његовом задржавању, заједно са медицинском документацијом, као и образложење о здравственим разлозима задржавања без пристанка лица са менталним сметњама; да је психијатријска установа дужна да обавештење о задржавању без пристанка лица са менталним сметњама достави без одлагања и том лицу, његовом законском заступнику уколико је познат, једном од чланова уже породице, као и надлежном органу старатељства. 
[bookmark: str_30]Одредбама члана 26. Закона уређено је задржавање без пристанка добровољно смештеног лица са менталним сметњама и то тако да се поступак задржавања лица са менталним сметњама, из чл. 24. и 25. тог закона, без његовог пристанка примењује и када је лице са менталним сметњама већ смештено у психијатријску установу уз свој пристанак, па тај пристанак опозове, уколико у међувремену наступе здравствени разлози за смештај без пристанка лица са менталним сметњама; да рок од 24 сата за достављање обавештења о задржавању лица са менталним сметњама без његовог пристанка и медицинске документације надлежном суду, почиње да тече од дана опозива пристанка на смештај; да је психијатријска установа дужна да обавештење о задржавању лица са менталним сметњама из става 1. тог члана без његовог пристанка, достави и том лицу, његовом законском заступнику - уколико је познат, једном од чланова уже породице и надлежном органу старатељства. 
Одредбама члана 27. Закона прописано је да о задржавању лица са менталним сметњама у психијатријској установи без његовог пристанка одлучује суд на чијем се подручју налази седиште психијатријске установе у којој је лице са менталним сметњама задржано без свог пристанка и да се поступак за задржавање у психијатријској установи без пристанка лица са менталним сметњама уређује тим законом, а на питања поступка која нису посебно уређена тим законом примењују се одредбе закона којима се уређује ванпарнични поступак. 
Законом о правима пацијената[footnoteRef:10] прописано је да пацијент има право да од надлежног здравственог радника благовремено добије обавештење, које му је потребно како би донео одлуку да пристане или не пристане на предложену медицинску меру[footnoteRef:11]. [10:  „Службени гласник РС“, бр. 45/13. ]  [11:   Члан 11. ст. 1.] 

Пацијент има право да слободно одлучује о свему што се тиче његовог живота и здравља, осим у случајевима када то директно угрожава живот и здравље других лица. Без пристанка пацијента не сме се, по правилу, над њим предузети никаква медицинска мера. Медицинска мера противно вољи пацијента, односно законског заступника детета, односно пацијента лишеног пословне способности, може се предузети само у изузетним случајевима, који су утврђени законом и који су у складу са лекарском етиком.[footnoteRef:12] [12:   Закон о правима пацијената, чл. 15. ] 

[bookmark: str_20][bookmark: str_21][bookmark: clan_20][bookmark: str_12]Законом о здравственој заштити[footnoteRef:13] прописано је да начело поштовања људских права и вредности у здравственој заштити подразумева обезбеђивање највишег могућег стандарда људских права и вредности у пружању здравствене заштите, пре свега права на живот, неповредивост физичког и психичког интегритета и неприкосновеност људског достојанства… [13:  „Службени гласник РС“, број 25/2019, члан 20. став 1.] 

Чланом 179. став 2. тачка 2) Закона о раду[footnoteRef:14] прописано је да послодавац може да откаже уговор о раду запосленом који својом кривицом учини повреду радне обавезе ако злоупотреби положај или прекорачи овлашћења.   [14:  „Службени гласник РС“, број 24/2005, 61/2005, 54/2009, 32/2013, 75/2014, 13/2017 – одлука УС, 113/2017 и 95/2018 – аутентично тумачење.] 

Чланом 179а. истог закона прописано је да послодавац може запосленом за повреду радне обавезе или непоштовање радне дисциплине у смислу члана 179. ст. 2. и 3. тог закона да, ако сматра да постоје олакшавајуће околности или да повреда радне обавезе, односно непоштовање радне дисциплине, није такве природе да запосленом треба да престане радни однос, уместо отказа уговора о раду, изрекне једну од следећих мера: 1) привремено удаљење са рада без накнаде, у трајању од једног до 15 радних дана; 2) новчану казну у висини од 20% основне зараде запосленог за месец у коме је новчана казна изречена, у трајању до три месеца, која се извршава обуставом од зараде, на основу решења послодавца о изреченој мери; 3) опомену са најавом отказа у којој се наводи да ће послодавац запосленом отказати уговор о раду без поновног упозорења из члана 180. тог закона, ако у наредном року од шест месеци учини исту повреду радне обавезе или непоштовање радне дисциплине.
[bookmark: clan_179a][bookmark: clan_180]Чланом 180. ст. 1. и 2. истог закона прописано је да је послодавац дужан да пре отказа уговора о раду у случају из члана 179. ст. 2. и 3. овог закона, запосленог писаним путем упозори на постојање разлога за отказ уговора о раду и да му остави рок од најмање осам дана од дана достављања упозорења да се изјасни на наводе из упозорења и да је у упозорењу из става 1. тог члана послодавац дужан да наведе основ за давање отказа, чињенице и доказе који указују на то да су се стекли услови за отказ и рок за давање одговора на упозорење. 
[bookmark: clan_180a]Чланом 180а истог закона прописано је да послодавац може запосленом из члана 179. став 1. тачка 1) овог закона да откаже уговор о раду или изрекне неку од мера из члана 179а тог закона, ако му је претходно дао писано обавештење у вези са недостацима у његовом раду, упутствима и примереним роком за побољшање рада, а запослени не побољша рад у остављеном року.
У осмом Општем извештају Европског комитета за спречавање мучења и нечовечног или понижавајућег поступања или кажњавања (ЦПТ)[footnoteRef:15], изнети су општи ставови и препоруке о присилном смештају у психијатријске установе и гаранцијама у контексту присилног смештаја:  [15:  ЦПТ/Инф (98) 12 - парт
] 


41. Пацијенти у принципу морају бити у прилици да дају слободан пристанак на лечење, заснован на довољно информација. Пријем неке особе у психијатријску установу на недобровољној основи не сме бити протумачен тако као да овлашћује на лечење без његовог пристанка. Из тога следи да сваки способан пацијент, било да је ту добровољно или присилно, мора имати могућност да одбије лечење или било коју другу медицинску интервенцију. Свако дерогирање овог основног начела мора бити засновано на закону и односити се искључиво на јасно и строго дефинисане изузетне околности.
Наравно, пристанак на лечење се може квалификовати слободним и заснованим на довољно обавештења само ако је утемељен на потпуним, тачним и разумљивим информацијама о стању пацијента и предложеном лечењу; описати ЕШТ као «терапију сном» представља пример недовољне и нетачне информације о том лечењу. Сходно томе, свим пацијентима треба систематски пружати релевантне информације о њиховом стању и предложеном лечењу које им се прописује; релевантне информације (резултати испитивања, итд.) морају такође бити дате и после лечења.
51. Због њихове посебне угрожености, душевно болеснима и душевно заосталима потребно је посветити много пажње како би се спречила било која форма понашања – односно избегла свака омашка – која угрожава њихову добробит. Из тога следи да присилно смештање у психијатријску установу мора увек бити праћено одговарајућим гаранцијама. Једна од најважнијих међу овим гаранцијама – слободан пристанак на лечење, заснован на довољно информација – била је већ раније поменута (видети одељак 41).
52. Поступак на основу којег се доноси одлука о присилном смештању мора нудити гаранције независности и непристрасности, као и објективног клиничког вештачења. Када се ради о присилном смештању цивилног карактера, у многим земљама одлуку о смештају морају донети судске власти (или је те власти морају потврдити у кратком року), а у светлу психијатријских мишљења. Међутим, не предвиђају све земље аутоматско укључивање судских власти у почетну одлуку о смештају. Препорука Комитета министара бр. Р (83) 2 о правној заштити особа које болују од менталних поремећаја, а које су смештене у психијатријску установу као недобровољни пацијенти, предвиђа оба приступа (иако говори о посебним гаранцијама у случају да се одлука о смештању поверава не-судским органима). Парламентарна скупштина је без обзира на то поново отворила дебату о овој теми својом Препоруком 1235 (1994) о психијатрији и људским правима, тражећи да одлуке у вези присилног смештаја доноси судија.
У сваком случају, особа која је присилно смештена у психијатријску установу од стране несудских органа мора имати право да покрене судски поступак на основу којег ће о законитости њеног лишавања слободе одлучивати суд по хитном поступку.
56. Присилни смештај у психијатријској установи мора бити окончан кад то пацијентово ментално стање више не захтева. Сходно томе, потребу за таквим смештајем треба преиспитивати у редовним временским интервалима. Када се присилни смештај врши на одређени период, те одлука о смештају обнавља у светлу психијатријских чињеница, таква ревизија поступка проистиче већ из самих услова смештања. 
Међутим, присилни смештај може бити и на неодређено време, нарочито у случајевима особа које су биле примљене у психијатријску установу на основу кривичног поступка и које се сматрају опасним. Уколико трајање присилног смештаја није специфично наведено, у редовним интервалима се мора вршити аутоматска ревизија потребе за настављањем смештаја у психијатријској установи.
Осим тога, и сам пацијент мора бити у могућности да у разумним временским интервалима затражи да судске власти преиспитају нужност смештаја.

* * *

Из свега наведеног произилази да је АА, 14. децембра 2020. године, добровољно смештен у Специјалну болницу за психијатријске болести „Др Славољуб Бакаловић“ у Вршцу, на основу изјаве - сагласности старатеља, али да изјава старатеља којом повлачи пристанак на његово стационарно лечење није узета у обзир, те да АА није отпуштен из Болнице нити је спроведена законом прописана процедура за његово задржавање без пристанка и наставак болничког лечења.
У ситуацији када пацијент, односно његов законски заступник опозове дату сагласност, а Болница сматра да је потребно његово даље задржавање, потребно је да Болница поступи у складу са важећим прописима који регулишу поступак смештаја и задржавања без пристанка лица са менталним сметњама у психијатријску установу.
Болница је пропустила да по пријему изјаве о повлачењу пристанка на смештај у психијатријску установу и болничко лечење утврди да ли су, како је законом прописано, у међувремену наступили здравствени разлози за смештај без пристанка лица са менталним сметњама, односно у конкретном случају да ли пацијент, услед менталних сметњи, (и даље) озбиљно и директно угрожава сопствени живот или здравље или безбедност, односно живот или здравље или безбедност другог лица.
На описани начин, притужилац је, у периоду од 25.12.2020. до 29.01.2021. године, фактички био лишен слободе без правног основа. Пропуштањем да спроведе поступак у складу са законом и да о задржавању без пристанка обавести суд, Болница је ускратила притужиоцу право да о његовом лишењу слободе одлуку донесе независан орган – суд, након обављања објективног вештачења и саслушања тог лица, у поступку у којем би могао да користи право на стручну правну помоћ и на подношење редовних правних лекова прописаних за случај недобровољне хоспитализације. Такође, притужилац је ускраћен и за судско преиспитивање потребе за смештајем у прописаним временским интервалима. Важно је истаћи да о задржавању без пристанка лица са менталним сметњама, сагласно важећим прописима, коначну одлуку доноси суд, а не ординирајући или дежурни психијатар нити конзилијум психијатријске установе.
Заштитник грађана указује да за задржавање без пристанка лица са менталним сметњама у психијатријској установи није довољно да је том лицу дијагностикован одређени ментални поремећај. Иако се постојање тежег менталног поремећаја може логички довести у везу са повећаним ризиком од угрожавајућег понашања у односу на себе или друге, постојање тог ризика потребно је посматрати и утврђивати независно од дијагнозе, и управо из тог разлога законом прописани услов за задржавање без пристанка лица са менталним сметњама у психијатријској установи није да се ради о лицу са менталним сметњама, већ је потребно да то лице, услед менталних сметњи, озбиљно и директно угрожава сопствени живот или здравље или безбедност, односно живот, здравље или безбедност другог лица. 
У конкретном случају, иако је притужилац у Болницу спроведен од стране хитне медицинске помоћи уз асистенцију полиције, због претходних дана испољеног угрожавајућег понашања, и иако је, по наводима дежурног лекара, постојао основ за његово задржавање без пристанка и смештај без пристанка у психијатријску установу, односно за спровођење процедуре недобровољне хоспитализације, пацијент је примљен на основу сагласности старатеља, што се сматра добровољним смештајем. 
Међутим, након опозива сагласности – пристанка на стационарно лечење, у потпуности је изостала процена да ли (и даље) постоје здравствени разлози за његово задржавање без пристанка и смештај без пристанка у психијатријску установу, под којима се, као што је напред већ речено, осим постојања менталног поремећаја подразумева и да лице услед тога озбиљно и директно угрожава сопствени живот или здравље или безбедност, односно живот, здравље или безбедност другог лица, већ је притужилац мимо прописане процедуре и без правног основа задржан на лечењу, а да о томе Болница није обавестила суд, нити је обавештење о задржавању доставила том лицу, његовом законском заступнику и надлежном органу старатељства. 
Стога је Заштитник грађана, имајући у виду наводе притужбе, достављено изјашњење Болнице, као и релевантне законске одредбе, у поступку контроле законитости и правилности рада Специјалне болнице за психијатријске болести „Др Славољуб Бакаловић“ у Вршцу утврдио да Болница није поступила у складу са законом када је пацијента АА задржала на смештају и лечењу у тој установи у периоду од 25.12.2020. до 29.01.2021. године.
У циљу унапређења рада и унапређења заштите права особа са менталним сметњама, Заштитник грађана је упутио препоруке Специјалној болници за психијатријске болести „Др Славољуб Бакаловић“ у Вршцу да у будућем раду: 
· након пријема опозива пристанка на смештај у психијатријску установу добровољно смештеног лица са менталним сметњама, не задржава пацијента у болници без правног основа, већ да га из болнице отпусти, уколико у међувремену не наступе здравствени разлози за његов смештај без пристанка, у складу са законом; 
· да уколико у тренутку опозива пристанка постоје здравствени разлози за смештај без пристанка лица са менталним сметњама у психијатријску установу, психијатар донесе одлуку о задржавању без пристанка лица са менталним сметњама, образложење те одлуке упише у медицинску документацију, одлуку на пригодан начин саопшти и образложи задржаном лицу, упозна га са разлозима и циљевима таквог задржавања, као и са његовим правима и дужностима, те и да Болница организује хитан конзилијарни преглед тог лица како би конзилијум одлучио да ли ће се то лице задржати на даљем болничком лечењу, или ће бити отпуштено; 
· да уколико је, након опозива пристанка на смештај, Болница задржала без пристанка лице са менталним сметњама, у року од 24 сата од дана пријема опозива пристанка, достави надлежном суду обавештење о задржавању тог лица, заједно са медицинском документацијом, као и образложење о здравственим разлозима задржавања без пристанка лица са менталним сметњама;
· да обавештење о задржавању без пристанка лица са менталним сметњама Болница достави без одлагања и том лицу, његовом законском заступнику уколико је познат, једном од чланова уже породице, као и надлежном органу старатељства.
Заштитник грађана указује да су органи управе у обавези да поступају искључиво по закону и да се старају да омогуће остваривање и заштиту права грађана у највећој могућој мери, чувајући истовремено и јавни интерес. Заштитник грађана налази да је сваки носилац јавних овлашћења дужан да се понаша одговорно, што обухвата и уочавање сопствених пропуста у раду, утврђивање разлога таквих пропуста, планирање начина да се такви пропусти убудуће спрече, као и да се утврди индивидуална одговорности у законом предвиђеном поступку у случају повреда радне обавезе, злоупотребе или прекорачења овлашћења, и упути извињење грађанима који су због тога трпели последице. Стога је Заштитник грађана препоручио да Болница предузме одговарајуће активности ради испитивања и утврђивања индивидуалне одговорности запослених, у складу са законом којим се уређују права, обавезе и одговорности запослених, за пропусте начињене у процедури хоспитализације пацијентa АА, као и да поводом учињених пропуста на штету његових права упути писано извињење АА и његовом старатељу, налазећи да ће се тиме у мери у којој је то могуће отклонити штетне последице учињених пропуста.
С обзиром на значај утврђених пропуста, са становишта поштовања и заштите права особа са менталним сметњама, Заштитник грађана је става да је обука запослених од кључне важности за спречавање сличних пропуста у будућности, те је у том циљу, упутио Болници препоруку да обезбеди обуку лекара психијатара о примени важећих прописа, о стадардима у области права особа са менталним сметњама, као и о препорукама Националног механизма за превенцију тортуре Заштитника грађана.
У циљу унапређења поступања према особама са менталним сметњама, Заштитник грађана је упутио Министарству здравља препоруку да упозна све психијатријске установе, клинике за психијатрију при клиничким центрима и одељења/службе за психијатрију при општим болницама са садржином ових препорука и обезбеди њихову доследну примену. 
Заштитник грађана је утврдио пропусте у раду Специјалне болнице за психијатријске болести „Др Славољуб Бакаловић“ у Вршцу на штету права притужиоца и, сагласно члану 31. став 2. Закона о Заштитнику грађана, упутио препоруке у циљу унапређења будућег рада, утврђивања одговорности за незаконито поступање и спречавања сличних пропуста у будућности. 

	ЗАМЕНИЦА ЗАШТИТНИКА ГРАЂАНА

